b'\n_START_ARTICLE_\nUrnemarkskulturens talsystem\n_START_SECTION_\nOpdagelse\n_START_PARAGRAPH_\nI 1946 blev der i Sachsen-Anhalt i Tyskland fundet mere end 250 segl fra perioden 1500-1200 f.Kr. Fundet relaterer sig til et andet fund fra urnefeltskulturen i n\xc3\xa6rheden af floden Saale, hvor omkring 600 segl og andre genstande er opdaget. Man forestiller sig, at seglene var frembragt direkte med henblik p\xc3\xa5 at \xc3\xa6re den afd\xc3\xb8de, hvilket forklarede de manglende slitagetegn._NEWLINE_P\xc3\xa5 seglene er der en r\xc3\xa6kke m\xc3\xa6rker to forskellige steder: Simple streger under den knop, der stikker ud, hvor h\xc3\xa5ndtaget har v\xc3\xa6ret, og mere komplekse tegn i den ene ende af bladet eller p\xc3\xa5 bunden heraf. De simple streger er blevet fortolket som et talsystem._NEWLINE_Ogs\xc3\xa5 andre genstande med denne type tegn er blevet fundet, som Ruthen-stemplet (fra slutningen af bronzealderen) med symbolet ////\\\\\\\\\\ og Coswig-karret (omkring 1200-1000 f.Kr.), der ogs\xc3\xa5 har symbolet ////\\\\\\\\\\ sammen med andre symboler. Coswig-karret giver indtryk af, at det er udf\xc3\xb8rt af en tr\xc3\xa6net h\xc3\xa5nd, som skrev en kompleks r\xc3\xa6kke tegn p\xc3\xa5 det v\xc3\xa5de ler.\n_START_SECTION_\nTalsystemet\n_START_PARAGRAPH_\nDet opdagede talsystem er et femtals-system. Ener-tallene er angivet med en streg fra \xc3\xb8verst til h\xc3\xb8jre mod nederst til venstre "/", og femmer-tallene er angivet med den modsatte streg "\\". Man har st\xc3\xb8dt p\xc3\xa5 alle tallene fra 1 = / til 29 = ////\\\\\\\\\\.\n_START_SECTION_\nFortolkning\n_START_PARAGRAPH_\nDisse pr\xc3\xa6gede m\xc3\xa6rker, som er unikke for genstande fra bronzealderen, blev lavet ved hj\xc3\xa6lp af st\xc3\xb8bejernsformer og ikke p\xc3\xa5 de f\xc3\xa6rdigst\xc3\xb8bte genstande. M\xc3\xa6rkerne p\xc3\xa5 lergenstande blev nogle gange lavet i h\xc3\xa5nden, andre gange ved hj\xc3\xa6lp af stempler, og rettelser af forkerte symboler viser en hensigt og en forudg\xc3\xa5ende planl\xc3\xa6gning. M\xc3\xa6rkningssystemet for lergenstandene svarer til mesopotamisk kileskrift._NEWLINE_Den kendsgerning, at der ikke er fundet tal over 29, n\xc3\xa5r systemet teoretisk kan bruges til at skrive lige s\xc3\xa5 store tal, som man kan \xc3\xb8nske sig, er blevet forklaret ved m\xc3\xa5nens cyklus p\xc3\xa5 29,5 dage. De kulturer, der bruger m\xc3\xa5nekalendere beslutter sig normalt for enten 29 eller 30 dage til deres kalender og korrigerer den \xc3\xa5rlige forskel p\xc3\xa5 forskellige m\xc3\xa5der. Hvis denne forklaring kan godtages, repr\xc3\xa6senterer hvert talsymbol en dag i m\xc3\xa5nens cyklus._NEWLINE_Seglenes form er en halvm\xc3\xa5neform, der kan forklare netop denne genstands betydning som led i gudsdyrkelsen i urnemarkskulturen._NEWLINE_Ud fra denne forklaring er symbolet p\xc3\xa5 Ruthen-stemplet og Coswig-karret fortolket som 29 = ////\\\\\\\\\\, et symbol p\xc3\xa5 m\xc3\xa5nens cyklus. I almindelighed antages det, at tegnene repr\xc3\xa6senterer m\xc3\xa5nens cyklus som en landbrugscyklus koblet med m\xc3\xa5nen og solen.'